คาดเงินบาทกรอบ32.50-32.80 บาท/ดอลลาร์,หุ้นลงต่อ
กสิกรไทยคาดแนวโน้มเงินบาทสัปดาห์หน้า เคลื่อนไหว 32.50-32.80 บาท/ดอลลาร์ หุ้นปรับตัวลงต่อจากราคาน้ำมันกดดัน
17 ม.ค. 2558

กสิกรไทยคาดแนวโน้มเงินบาทสัปดาห์หน้า เคลื่อนไหว 32.50-32.80 บาท/ดอลลาร์ หุ้นปรับตัวลงต่อจากราคาน้ำมันกดดัน 
ศูนย์วิจัยกสิกรไทยสรุปความเคลื่อนไหวของค่าเงินบาท คาดการณ์ แนวโน้มสัปดาห์ถัดไป (19-23 ม.ค. 2558) เงินบาทอาจเคลื่อนไหวในกรอบ 32.50-32.80 บาทต่อดอลลาร์ฯ โดยจุดสนใจของตลาดการเงินทั่วโลก น่าจะอยู่ที่ผลการประชุมนโยบายการเงินของ ECB (22 ม.ค.) ซึ่งอาจมีมติเริ่มเข้าซื้อพันธบัตรรัฐบาล ตลอดจนตัวเลขจีดีพีประจำไตรมาส 4/57 ของจีน ซึ่งอาจยังคงอ่อนแอต่อเนื่อง 
ขณะที่ ข้อมูลเศรษฐกิจสหรัฐฯ ที่สำคัญในระหว่างสัปดาห์ ประกอบด้วย ตัวเลขตลาดที่อยู่อาศัย (ยอดขายบ้านมือสอง การเริ่มสร้าง/ขออนุญาตก่อสร้าง) และดัชนี PMI ภาคการผลิตในเดือนม.ค. (ข้อมูลเบื้องต้น) นอกจากนี้ นักลงทุนอาจจับตาสถานการณ์การเมืองของกรีซในช่วงนับถอยหลังเข้าสู่การเลือกตั้งทั่วไปในวันที่ 25 ม.ค. ด้วยเช่นกัน
ด้านบริษัทหลักทรัพย์กสิกรไทย จำกัด และบริษัทศูนย์วิจัยกสิกรไทย จำกัด มองแนวโน้มสัปดาห์ถัดไป (19-23 ม.ค.) ว่า ดัชนีมีโอกาสปรับตัวลดลงต่อเนื่อง โดยยังคงได้รับแรงกดดันจากการอ่อนตัวของราคาน้ำมัน ก่อนคาดว่าดัชนีจะฟื้นตัวขึ้นจากความคาดหวังเกี่ยวกับมาตรการกระตุ้นเศรษฐกิจของธนาคารกลางยุโรป ( ECB) 
ขณะที่ เครื่องชี้เศรษฐกิจสหรัฐฯ ที่ต้องติดตาม ได้แก่ เครื่องชี้ภาคอสังหาริมทรัพย์ ขณะเดียวกันคงต้องติดตามการรายงานจีดีพีประจำไตรมาส 4/57 ของจีน รวมทั้ง ข้อมูลภาคการผลิตในยูโรโซน และจีนที่จะมีการทยอยประกาศออกมา ดัชนีตลาดหลักทรัพย์ไทยแนวต้าน 1,549-50 และ 1,568 จุด แนวรับ 1,514 และ 1,481 จุด